**Josefa Carpena-Amat**, máis coñecida como **Pepita Carpena**, nada en Barcelona o 19 de decembro de 1919 e finada en Marsella (Francia) o 5 de xuño de 2005, foi unha feminista e anarcosindicalista española.

Frecuentou desde moi nova o movemento libertario e tomou parte na Revolución social española de 1936, dentro da Confederación Nacional do Traballo (CNT), das Juventudes Libertarias e do movemento *Mujeres Libres*.

A súa sobriña Griselda Martín Carpena, doutora en medicina, profesora de ciencias e escritora, publicou a novela *Mujeres en la sombra*, baseada na vida de Pepita. O personaxe de Paula está inspirado na súa tía.

Traxectoria
-----------

Naceu no barrio barcelonés de El Poble-sec, nunha familia numerosa de clase obreira. Comezou a traballar aos 12 anos como costureira. Aos 14 anos implicouse na revolución española e adheriuse á Confederación Nacional do Traballo e ás Juventudes Libertarias (JJLL). 

O 18 de xullo de 1936 tomou parte na revolución e o 20 de xullo participou no asalto ao cuartel de Drassanes. O 17 de novembro uniuse á compañía de Pedro Pérez Mir, quen morreu na fronte. Participou nos sucesos de maio de 1937 e a finais dese ano uniuse ao movemento anarcofeminista *Mujeres Libres*. Foi designada polo movemento como secretaria de propaganda do Comité Rexional de Cataluña. Impartiu conferencias nas vilas e na fronte, onde coñeceu a Emma Goldman. Durante a guerra civil española tamén traballou nunha fábrica de armamento e municións. 

O 25 de xaneiro de 1939, véspera da entrada das tropas franquistas na cidade, partiu a Francia. Foi internada durante case un ano nun campo en Clarmont d'Erau, na fronteira con Montpellier. Casou cun francés a quen deixou á súa chegada a Marsella, onde había numerosos refuxiados españois. Converteuse en compañeira do anarquista Juan Martinez Vita, chamado *Moreno*, e continuou a súa militancia despois da Liberación de París.

En abril de 1945 foi delegada en Tolosa para o I Congreso da FIJL no exilio. Posteriormente tomou parte no grupo de teatro Acratia e militou na CNT no exilio. Desde 1979 colaborou no Centro Internacional de Investigación do Anarquismo (CIRA), do que foi coordinadora da rama marsellesa entre 1988 e 1999. En 1992 escribiu as súas memorias, publicadas en francés en 2000 co título *Toute une vie: mémoires*. En 1994 participou nun debate sobre feminismo e posfeminismo. Colaborou nas obras históricas colectivas *Mujeres Libres* e *Luchadoras Libertarias*, e tamén no boletín do CIRA e noutras publicacións libertarias españolas e francesas.

Morreu en Marsella o 5 de xuño de 2005, onde o seu corpo foi incinerado.

Filmografía
-----------

* *De toda la vida* (Toutes nos vies), filme de Lisa Berger e Carol Mazer (1986). Coa participación de Sara Berenguer, Pepita Carpena, Mercè Comaposada, Federica Montseny, Conxa Pérez, Suceso Portales e Dolors Prat. Ver online
* O filme *Libertarias* (1996), de Vicente Aranda, fala das mulleres que militaron na organización *Mujeres Libres*. Os personaxes son interpretados por Ana Belén, Victoria Abril e Ariadna Gil.

Ver tamén
---------

* *Libertarias*
* Mujeres Libres
* Revolución social española de 1936

Bibliografía
------------

* Berenguer, Sara, ed. (2000). *Mujeres libres, des femmes libertaires en lutte: mémoire vive de femmes libertaires dans la Révolution espagnole*. Catalogue général des éditions et collections anarchistes francophones (Cgécaf) (en francés). París: Éditions du Monde libertaire. ISBN 9782903013707.
* Carpena, Pepita (2000). *De toda la vida*. CIRA Lausanne, Cgecaf (en francés). Éditions du Monde libertaire e Éditions Alternative libertaire. ISBN 9782903013714.
* Rausa, Jacinte (2000). *Sara Berenguer*. CIRA Lausanne (en francés). Éditions du Monde libertaire e Éditions Alternative libertaire. ISBN 9782903013721.

Notas
-----

1. ↑  Heath, Nick (28 de setembro de 2004). "Carpena, Pepita, 1919-2005". *libcom.org* (en inglés).
2. ↑  Ruíz Eugenio, Laura (10 de xuño de 2005). "Pepita Carpena, luchadora libertaria de Mujeres Libres". *El País* (en castelán). Consultado o 23 de setembro de 2023.
3. ↑  Martín Carpena, Griselda (2009). *Mujeres en la sombra* (en castelán). Barcelona: Comanegra. ISBN 9788493600655. OCLC 733785230.
4. ↑  Salud, Paco (8 de novembro de 2021). "Juan martinez vita". *Federaciónanarquista.net* (en castelán).
5. ↑  "Muere Pepita Carpena histórica anarquista". *El Periódico Mediterráneo* (en castelán). 8 de xuño de 2005. Consultado o 23 de setembro de 2023.

Ligazóns externas
-----------------

* BiografíaArquivado 08 de decembro de 2014 en Wayback Machine. na web do CIRA de Marsella.
* *L'Éphéméride anarchiste*: Biografía.
* Biografía no CIRA de Lausana.


|  |  |
| --- | --- |
| Control de autoridades | 
* Wd: Q3184067
* WorldCat
* VIAF: 12489257
* BNE: XX4965806
* BNF: 13774092p
* ISNI: 0000 0000 7970 6612

 |